## Odluka o prijamu službenika i namještenika u tijela državne uprave i javne službe koje se financiraju iz državnog proračuna

### NN 25/2000 (29.2.2000.), Odluka o prijamu službenika i namještenika u tijela državne uprave i javne službe koje se financiraju iz državnog proračuna

# VLADA REPUBLIKE HRVATSKE

**447**

Na temelju članka 9. Zakona o sustavu državne uprave
(»Narodne novine«, br. 75/93, 92/96, 48/99 i 15/2000)
i članka 30. stavka 2. Zakona o Vladi Republike Hrvatske
(»Narodne novine«, br. 101/98 i 15/2000), Vlada Republike
Hrvatske je na sjednici održanoj 17. veljače 2000.
godine donijela

## ODLUKU

### O PRIJAMU SLUŽBENIKA I NAMJEŠTENIKA U TIJELA DRŽAVNE UPRAVE I JAVNE SLUŽBE KOJE SE FINANCIRAJU IZ DRŽAVNOG PRORAČUNA

I.

Do donošenja uredbi kojima će se odrediti unutarnje
ustrojstvo i okvirni broj potrebnih državnih službenika
i namještenika ministarstava, državnih upravnih organizacija
i županijskih ureda, te pravilnika o unutarnjem redu kojima
će se utvrditi potreban broj državnih službenika
i namještenika s naznakom njihovih osnovnih poslova i zadaća,
ova tijela državne uprave ne smiju zapošljavati državne
službenike i namještenike.

II.

Nakon donošenja uredbi i pravilnika iz točke I. stavka
1., tijela državne uprave mogu u okviru odobrenog potrebnog
broja i određenih stručnih i drugih uvjeta službeničkih
mjesta, zapošljavati one državne službenike koji
ne budu postavljeni, odnosno imenovani na službenička
mjesta u tijelima državne uprave u kojima su zatečeni
na dan stupanja na snagu ove Odluke, i koji su stavljeni na raspolaganje
Vladi Republike Hrvatske koji ispunjavaju stručne i druge
uvjete potrebne za obavljanje poslova službeničkog
mjesta, a nove državne službenike ako službeničko
mjesto nije moguće popuniti službenicima stavljenim
na raspolaganje.

Odredba stavka 1. ove točke odgovarajuće se primjenjuje
i na namještenike u tijelima državne uprave.

III.

Izuzetno od odredbi točaka I. i II. ove Odluke dozvoljava
se prijam službenika i namještenika u tijelima državne
uprave u slučajevima:

- prijama na određeno vrijeme zbog zamjene duže odsutnog
službenika ili namještenika,

- prijama na neodređeno vrijeme zbog prestanka službe
službenika ili rada namještenika.

IV.

Prijam službenika i namještenika javnih službi
na poslove i zadatke koji se financiraju iz državnog proračuna
dozvoljen je samo ako su u državnom proračunu osigurana
potrebna financijska sredstva i nakon što organi javnih službi
donesu akte kojima će urediti ustroj, naznaku osnovnih poslova
i zadaća i potreban broj javnih službenika te nakon
što ministar nadležan za područje djelatnosti
javne službe utvrdi osnovanost ustroja javne službe
i broja javnih službenika.

Prijam iz stavka 1. ove točke dozvoljen je i u slučajevima
iz točke III. ove Odluke.

V.

Danom stupanja na snagu ove Odluke prestaje važiti Odluka
o zabrani prijama službenika i namještenika u tijela
državne uprave i javne službe koje se financiraju iz
državnog proračuna (»Narodne novine«, broj
66/98).

VI.

Ova Odluka stupa na snagu danom donošenja, a objavit će
se u »Narodnim novinama«.

Klasa: 100-01/00-03/01
Urbroj: 5030102-00-1
Zagreb, 17. veljače 2000.

Predsjednik
**Ivica Račan,** v. r.

Odluka, NN 25/2000-447